ANC in Gauteng, Lesufi kap terug oor veldtogPanyaza Lesufi. Foto: Mia Slabbert Die ANC in Gauteng het in die bresse getree vir Panyaza Lesufi nadat AfriForum met ŉ veldtog begin het om die provinsiale LUR vir onderwys se afdanking te eis. Lesufi het ook op AfriForum se veldtog gereageer. “Die struggle duur voort. Ons sonde is om na al ons kinders om te sien sodat hulle toegang tot kwaliteitonderwys het. Al ons skole behoort aan al ons kinders,” het Lesufi getwiet. AfriForum het Donderdag ’n memorandum aan David Makhura, Gautengse premier, oorhandig waarin Lesufi se kop geëis word. Strafregtelike klagte oor wanbesteding is ook teen Edward Mosuwe, hoof van die Gautengse onderwysdepartement, by die SAPD ingedien. Lesufi het verder gereageer deur te sê rassisme moenie met rassisme beveg word nie. “Beveg rassisme met nierassigheid. Ons is trots daarop om ŉ nierassige samelewing te bou wat die behoefte raaksien om ten alle tye vir die armes en weerloses te sorg.” Die ANC in Gauteng het gesê AfriForum se veldtog teen Lesufi is rasgedrewe, ondeurdag en verkeerd. “Dit is niks anders as ŉ desperate poging om transformasie ten alle koste teen te staan nie,” het Bones Modise, woordvoerder van die ANC in Gauteng, gesê. Volgens Modise is dit geen geheim dat AfriForum ŉ Afrikaner nasionalistiese groep is wat hoofsaaklik bestaan om die nalatenskap van ons verdeelde verlede te beskerm nie. Ons is bewus daarvan dat Lesufi ŉ teiken is vir diegene wat gekant is teen verandering in die samelewing, veral in die lig van sy werk om transformasie in die basiese onderwyssektor te weeg te bring. Modise meen Lesufi kom veral onder skoot omdat hy ŉ beroep doen dat skole wat uitsluitlik vir Afrikaanssprekendes toeganklik was, meer akkommoderend moet wees vir nie-Afrikaanssprekende leerders. “Ons doen ŉ beroep op alle Suid-Afrikaners om diegene wat ons kollektiewe pogings wil ondermyn om vir ons kinders onderwys te gee wat hulle bevry van die gebondenheid van ons hartseer verdeelde verlede wat deur die meerderheid Suid-Afrikaners verwerp is, te isoleer.” Henk Maree en Carien Bloem voor die kantore van die Gautengse departement van onderwys, (Foto: Alet Rademeyer) Henk Maree, woordvoerder van AfriForum, het vroeër gesê dit is ’n skande dat premier Makhura toelaat dat Lesufi steeds sy amp beklee ondanks die skade wat hy die Gautengse onderwysstelsel en verhoudinge in die land reeds aangedoen het. “Die skooltoelatingsproses is chaoties en hy aanvaar nie aanspreeklikheid vir sy aandeel daaraan nie ‒ inteendeel, sy jongste aankondigings van sogenaamde oplossings vererger die situasie net verder,” sê Maree. Die VF Plus en die Suid-Afrikaanse Instituut vir Rasseverhoudinge het ook al die Openbare Beskermer gevra om die skoolplasingstelsel te ondersoek. Monique Taute, hoof van die teenkorrupsie-eenheid by AfriForum, sê die ouditeur-generaal se 2017-’18-verslag het bevind meer as R900 miljoen se onreëlmatige uitgawes die afgelope boekjaar deur die Gautengse onderwysdepartement aangegaan is. Verskeie van AfriForum se afdelings staan gereed om met regstappe teen Lesufi te begin.